
Qissa Sunane Waale Wayizeen Ki Zubaan Par Hazrat 
Bilal Radiallaho Ta'ala Anho Ke Islam Laane Ke 
Kayi Waqiyaat Mash'hoor Hain, Maslan:- 
Kuchh Masala Pasand Muqarrireen Kehte Hain Ke, 
Hazrat Bilal Apne Aaqa Umaiyya Bin Khalaf Ki 
Bakriya Charate Huzoor Alaihissalam Ke Qareeb Se 
Guzre, Huzoor Alaihissalam Ne Farmaya Ke Aye 
Ghulam! Kya Tumhari Bakriyo Ke Thano Mein Doodh 
Hai? Unhone Arz Ki Ke Nahin, To Huzoor Ne Kaha 
Ke Mujhe Ijazat Do Main Khud Hi Nikal Leta Hoon, 
Hazrat Bilal Ne Arz Ki: Theek Hai To Nikal Lein 
Chunanche Huzoor Alaihissalam Ne Jaise Hi Thano 
Par Haath Lagaya To Doodh Bhar Gaya Aur Aap Ne 
Khud Bhi Nosh Farmaya Aur Hazrat Bilal Ko Bhi 
Ata Kiya Phir Hazrat Bilal Wahan Se Wapas Aa 
Gaye Aur Chand Dino Ke Baad Huzoor Alaihissalam 
Umaiyya Bin Khalaf Ke Ghar Ke Saamne Se Guzre To 
Dekha Ki Wahi Kaala Ghulam Pasine Se Sharabor, 
Bukhar Se Nidhal Chakki Pees Raha Hai Aur Behosh 
Ho Kar Girne Waala Hi Tha Ke Huzoor Ne Us 

Ghulam Ko Chakki Se Alag Kiya Phir Uska Pasina 
Pochh Kar Paani Pilaya Aur Leta Diya Aur Phir 
Huzoor Ne Khud Chakki Chalayi, Jab Hazrat Bilal 
Jaage To Dekha Ke Ye To Wahi Hain Jinhone Bakri Ke 
Thano Se Doodh Nikala Tha, Phir Hazrat Bilal Ne 
Apna Haal Sunaya Ke Umaiyya Mujh Par Bahut Zulm 
Karta Hai....Bahut Kaam Karwata Hai.... Din Mein 
Bakri Charana.... Raat Mein Chakki.... Waghaira, 

Ye Sun Kar Huzoor Ne Farmaya Ke Tum Aaram Karo 
Tumhara Kaam Main Kar Deta Hoon Phir Huzoor Ne 
Kayi Din Tak Hazrat Bilal Ki Madad Ki To Hazrat 
Bilal Ye Dekh Kar Musalman Ho Gaye 

Kuchh Log Is Waqiye Ko Is Tarah Bayaan Karte Hain 
Ke Hazrat Bilal Ko Maloom Hi Nahin Tha Ke Meri 
Madad Karne Waala Kaun Hai? Ek Din Dauran -e- 
Guftagu Hazrat Bilal Ne Kaha Ke Ek Shakhs Makka 
Mein Nuboowat Ka Daawa Karta Hai To Huzoor 
Alaihissalam Ne Farmaya Ke Main Wahi Shakhs Hoon 
To Hazrat Bilal Kalima Padh Kar Islam Mein Dakhil 
Ho Gaye 

Is Tarah Ke Aur Bhi Kayi Qisse Mash'hoor Jise Aap 
Yun Samajh Lein Ke "Jitne Wayizeen Utne Waqiyaat" 
In Waqiyaat Ki Koi Asal Nahin Hai Kyunki Kisi Bhi 
Mustanad Kitab Mein Aise Waqiyaat Nahin Hai 

Hazrat Bilal Radiallaho Ta'ala Anho Ke Islam Laane 
Ka Mustanad Waqiya Ye Hai Ke, Nabiye Kareem 
Sallallaho Alaihi Wa Aalihi Wasallam Aur Sayyiduna 
Siddique -e- Akbar Radiallaho Ta'ala Anho Ek Ghaar 
Mein Tanha Ibadat Mein Masroof The Ke Is Dauran 
Hazrat Bilal Radiallaho Ta'ala Anho Ka Wahan Se 
Guzar Hua, Wo Abdullah Bin Jud'an Ki Bakriya Chara 
Rahe The, Huzoor Alaihissalam Ne Ghaar Se Apna Sar 
-e- Anwar Baahar Nikala Aur Kaha Ke Aye Charwahe! 
Kya Thoda Doodh Milega? Hazrat Bilal Ne Arz Kiya 
Ke Mujhe Sirf Ek Bakri Ka Ikhteyar Hai, Agar Aap 
Chahein To Wo Aaj Aap Ko Pesh Kar Du? Huzoor 
Alaihissalam Ne Farmaya Ke Le Aao, Chunanche Wo Le 
Aaye, To Huzoor Alaihissalam Ne Apna Lakdi Ka Bada 
Pyala Mangwaya Phir Bakri Ko Bandh Kar Uska Doodh 
Duha To Pyaala Bhar Gaya Phir Aapne Nosh Farmaya 
Yahan Tak Ke Sair Ho Gaye Phir Duha Aur Sayyiduna 
Siddique -e- Akbar Ko Diya, Phir Duha Aur Pyala 
Bhar Ke Hazrat Bilal Ko Pilaya Yahan Tak Ki Wo Bhi 
Sair Ho Gaye Aur Abhi Bhi Bakri Ke Thano Mein 
Doodh Bhara Hua Tha 

Huzoor Ne Farmaya Ke Aye Ghulam! Kya Tum Islam 
Laoge? Ye Sun Kar Hazrat Bilal Huzoor Ke Qareeb 
Aaye Aur Islam Qabool Kiya Phir Huzoor Ne Farmaya 
Ke Apna Islam Chhupana Chunanche Inhone Aisa Hi 

Kiya Aur Apni Bakriya Le Kar Chale Gaye 
Bakriyo Ka Zyada Doodh Dekh Kar Hazrat Bilal Ke 
Malikaan Ne Kaha Ke Lagta Hai Tumne Bakriya Bahut 
Achhi Jagah Par Charayi Hain, Chunanche Ab Ye 
Tumhari Zimmedari Par Hai 

Phir Hazrat Bilal Teen Din Tak Huzoor Alaihissalam 
Aur Sayyiduna Siddique -e- Akbar Ko Doodh Pesh 
Karte Rahe Aur Islam Ke Mutalliq Seekhte Rahe, Jab 
Chautha Din Hua To Abu Jahal Ka Guzar Abdullah Bin 
Jud'an Ke Ghar Ke Qareeb Se Hua To Wo Bola Ke Main 
Dekhta Hoon Ke Tumhari Bakriyo Ka Doodh Bahut Hota 
Hai, To Ghar Waalo Ne Kaha Ke Teen Din Se Aisa Hi 
Ho Raha Hai Aur Hum Nahin Jaante Ki Iski Wajah Kya 
Hai? Abu Jahal Bola Ke Tumhara Ghulam, Muhammad 
(Sallallaho Alaihi Wa AaUhi) Ke Rehne Ki Jagah Ko 
Jaanta Hai Lihaza Use Wahan Bakriya Charane Se 
Mana Karo, To Unhone Mana Kar Diya 
Phir Hazrat Bilal Radiallaho Ta'ala Anho Ek Din 
Khana -e- Kabah Mein Dakhil Huye Us Waqt Quresh 
Khana -e- Kabah Ki Dusri Taraf The, Aapne Jhank 
Kar Dekha To Koi Bhi Aapko Nahin Dekh Raha Tha, 

Aap Buto Ke Qareeb Gaye Aur Un Par Thookne Lage 
Aur Farmane Lage Ke Tumhein Pujne Waala Nakaam, 
Namurad Ho Gaya 

Quresh Ko Pata Chal Gaya Inhone Hazrat Bilal Ko 



Pukara Magar Aap Bhag Kar Apne Aaqa Abdullah Bin 
Jud'an Ke Ghar Chale Gaye Aur Chhup Gaye, 
Mushrikeen Wahan Pahunche Aur Abdullah Bin Jud'an 
Ko Pukarne Lage, Wo Nikal Aaya To Inhone Us Se 
Kaha Ke Kya Tumne Deen Badal Liya Hai? Wo Bola Ke 
Mujh Jaise Shakhs Ke Baare Mein Tum Aisi Baat Keh 
Rahe Ho? Halanki Maine Laat Wa Uzza Ke Naam Par 
100 Untniya Qurban Ki Hain, Is Par Mushrikeen Bole 
Ke Tumhare Ghulam Ne Aisa Aisa Kiya Hai, Ye Sun 
Kar Usne Hazrat Bilal Ko Pukara Aur Phir 
Mushrikeen Ke Hawale Kar Ke Bola Ke Ab Ye Tumhara 
Hai Iske Sath Jo Chahe Karo 
Mushrikeen Aap Radiallaho Ta'ala Anho Ko Le Kar 
Pathreeli Zameen Ki Janib Nikle Aur Phir Aapko 
Tapti Huyi Zameen Par Lita Diya, Phir Unhone Aap 
Ke Kandho Par Chakki Rakh Di Aur Kehne Lage Ke 
Muhammad (Sallallaho Alaihi Wa Aalihi Wasallam) Ka 
Inkar Karo Magar Aap Farmate Ke Nahin Karunga, Aur 
Phir Aap Wahdaniyat Ka Nara Bhi Lagate, Isi Dauran 
Hazrat Abu Bakar Siddique Radiallaho Ta'ala Anho 
Ka Udhar Se Guzar Hua, Farmaya Ke Tum Is Ghulam Ko 
Kyun Maar Rahe Ho? Tum Isse Kisi Ke Qisas Ka 
Mutalba To Nahin Kar Rahe? 

To Umaiyya Bin Khalaf Ne Apne Sathiyo Se Kaha Ke 
Kya Main Tumhein Abu Bakar Se Aisa Khel Khel Kar 

Na Dikhaun Jaisa Kisi Ne Bhi Na Khela Ho? Phir 
Hansne Laga Aur Bola Ke Aye Abu Bakar! Ye Ghulam 
Tere Deen Par Hai Ise Humse Khareed Lo, Siddique 
-e- Akbar Radiallaho Ta'ala Anho Ne Farmaya Theek 
Hai, Wo Bola Ke Mujhe Apna Wo Ghulam De Do Jo 
Lohaar Hai, Is Par Sayyiduna Siddique -e- Akbar Ne 
Kaha Ke Agar Main Sauda Manzoor Kar Loon To Kya 
Tum Mujhe Bilal De Doge? Is Par Wo Bola Ke Haan De 
Dunga, Aapne Kaha Ke Chal Maine Apna Ghulam (Jo 
Lohaar Hai) Tujhe Diya, To Wo Hansne Laga Aur Bola 
Ke Nahin! Jab Tak Tum Uski Biwi Aur Beti Bhi Saath 
Mein Nahin Doge Tab Tak Main Bilal Ko Nahin Dunga, 
Aapne Farmaya Ke Agar Main Ye Sauda Karu To Kya Tu 
Bhi Karega? Wo Bola Ke Haan, To Aapne Farmaya Ke 
Chal Ye Sab Bhi Tera Hua!, Wo Phir Hansne Laga Aur 
Bola Ke Nahin! Mujhe Iske Saath 200 Dinaar Aur 
Chahiye Tab Aapko Bilal Milega, Aapne Farmaya Ke 
Tu Aisa Shakhs Hai Jise Jhoot Bolte Huye Bhi Sharm 
Nahin Aati, Ye Sun Kar Wo Bola Ke Laat Wa Uzza Ki 
Qasam Agar Tum Ye Sauda Karo To Main Zaroor 
Tumhein Bilal De Dunga, Ye Sun Kar Siddique -e- 
Akbar Radiallaho Ta'ala Anho Ne Farmaya Ke Maine 
Tujhe Ye Bhi Diya, Ye Sab Tera Hua Phir Aapne 
Hazrat Bilal Radiallaho Ta'ala Anho Ko Le Liya 

